གུས་པར་འོས་པའི་རྒྱ་ཆེའི་ཀློག་པ་པོ་རྣམ་པ་ཁམས་བཟང་།ད་ཐེངས་རྔུལ་ཆུ་རྡོག་པོ་འགའ་ཤས་དང་རེ་འདུན་གཙང་མས་དད་ཅིང་སྐད་ཡིག་ལ་བཅང་བའི་བརྩེ་སེམས་ཀྱིས་བསྐྲུན་པའི་བདག་གི་སྒེར་དེབ་ཐོག་མ།བརྡ་སྤྲོད་ཀྱི་གཞུང་ལེགས་བཤད་ལྗོན་པའི་དབང་པོའི་མཆན་འགྲེལ་ཙམ་༼ལྗོན་དབང་འགྲེལ་བ་གཞོན་ནུའི་བློ་རྒྱན༽་ཞེས་པ་འདི་ཉིད་པར་བསྐྲུན་བྱས་ཟིན་ནས་འགྲེམ་སྤེལ་བྱེད་བཞིན་ཡོད།དེབ་འདི་ནི་ཁོ་བོ་ལོ་ངོ་གང་མང་གི་རིང་ལ་ས་ཆ་གང་སར་སོང་ནས་བརྡ་སྤྲོད་དང་ལོ་རྒྱུས་སོགས་རིག་གནས་ཆེ་བ་ལྔ་དང་ཆུང་བ་ལྔ་བཅས་བཅུ་ཕྲག་རིག་པའི་གཞུང་ལུགས་དག་ལ་གསན་སྦྱང་བྱས་པའི་རྐྱེན་གྱིས་རོང་འབྲོག་གི་སློབ་བུ་འགའ་ཤས་ཀྱི་རེ་བ་ལྟར་དུ་མཉམ་དུ་འཆད་ཁྲིད་བགྱིས་ཁུལ་བྱས་པའི་ཁྲོད་ནས་ཕན་སླད་དུ་བཏབས་པའི་ཟིན་བྲིས་འགའ་ཤས་ཡིན་ལ་འདིའི་ནང་དུ་བཙན་པོ་སྤུར་རྒྱལ་བོད་ཀྱི་རྒྱལ་རབས་ཀྱི་བྱུང་བ་མདོར་བསྡུས་དང་བརྡ་སྤྲོད་པའི་རིག་གཞུང་།ལེགས་བཤད་ལྗོན་དབང་གི་འགྲེལ་བ།ཁམས་པའི་ཡུལ་ཕྱོགས་ཀྱི་གནའ་བོའི་གཏམ་དཔེ་སོགས་ཡོད་པ་ཡིན།དེ་ལས་ལེགས་བཤད་ལྗོན་དབང་གི་འགྲེལ་བ་ལ་ས་བཅད་དང་།དཔེར་བརྗོད།ཚིག་འགྲེལ།རྩ་ཚིག་སོགས་གང་གི་ཐད་ནས་ཀྱང་གཞན་དང་མི་འདྲ་བར་ཞིབ་ཚགས་ནན་པོས་དུས་ཡུན་རིང་པོར་བརྒྱུད་དེ་རྩོམ་སྒྲིག་བགྱིས་ནས་དེབ་གཟུགས་སུ་ཕུད་པ་ཡིན་པས་ཕན་འབྲས་ཅུང་ཡོང་བའི་རེ་འདུན་མཆིས་པ་ལགས་སོ།།